Nadaljnjo gradnjo avtoceste je prekinila hrvaška osamosvojitvena vojna. Oktobra 1991 je del zahodne Slavonije zasedla vojska samooklicane Srbske avtonomne oblasti Zahodna Slavonija, zato so avtocesto med Novsko in Novo Gradiško zaprli za ves promet. Decembra 1994 so s pogajanji dosegli njeno vnovično odprtje za tranzitni promet, vendar je potovanje po njej ostalo nevarno zaradi občasnih izbruhov nasilja. Maja 1995 je zahodno Slavonijo v operaciji Blisk osvojila hrvaška vojska. Poleg splošnega nevzdrževanja v času vojne so cestišče in številni nadvozi utrpeli škodo v obstreljevanju, brežine nadvozov pa so poškodovali s kopanjem jarkov.